КIэлэцIыкIухэр агъэгушIуагъэх — Адыгэ макъ\nХьыкум приставхэм я Федеральнэ къу­лыкъу и ГъэIорышIапIэу Адыгэ Респуб­ликэм щыIэм Iофтхьабзэу «Хьыкум приставхэр — кIэлэцIыкIухэм апай» зыфи­Iорэр ренэу зэхещэ. Мыщ къыдыхэлъыта­гъэу къулыкъушIэхэр щыIагъэх Мыекъуапэ дэт еджэпIэ-интернатым.\nХьыкум приставхэр мы гъэсэныгъэ учреждением бэрэ макIох, ащ чIэс кIэлэцIыкIухэм анаIэ атет. Мызыгъэгуми ахэр IэнэкIыгъэхэп, еджэпIэ-интернатым шIухьафтынэу мультимедиа-проектор ратыгъ.\nУчреждением ипащэу Хъуажъ Мариет еджапIэм чIэсхэр республикэ зэнэкъокъухэм зэрахэлажьэхэрэр, гъэхъэгъэшIухэр зэрашIыхэрэр къыIотагъ. Лъэпкъ проектэу «Гъэсэныгъ» зыфиIорэм игъэцэкIэн къыдыхэ­лъытагъэу зэтырагъэпсыхьэгъэ кабинетхэр къулыкъу­шIэхэм къаригъэлъэгъугъ.\nЕжь кIэлэцIыкIухэм аIэкIэ ашIыгъэ шIухьафтын цIыкIухэр хьыкум приставхэм апагъохыгъэх.\nПхъэшагъэ хэлъэу адэзекIох\nКIэлэпIупкIэр зымытырэ ны-тыхэм адэжь хьыкум приставхэр макIох, ахэм адэгущыIэх, язекIуакIэ зэрэмытэрэзыр агура­гъаIо.\nСабыим ипIункIэ хэбзэгъэуцугъэм къыгъэнэфэрэ лъэныкъохэр зымыгъэцакIэхэрэм административнэ пшъэдэкIыжь зэрахьыщтым дакIоу, уголовнэ Iофи къафызэIуахын зэралъэкIыщтыр араIо. ЗэдэгущыIэгъу­хэм ахэлажьэх динлэжьхэр, муниципальнэ образованиехэм, гурыт еджапIэхэм япащэхэр, къэбар жъугъэм иамалхэм ялIыкIохэр, нэмыкIхэри.\nДжащ фэдэу кIэлэпIупкIэр зымытыхэрэм Iоф зыщашIэрэ организациехэм ябухгалтериехэр хьыкум приставхэм ауплъэкIух, охътэ гъэнэфагъэм къэралыгъом икIынхэ зэрэфимытхэм фэгъэхьыгъэ унашъохэр ашIых, административнэ хэбзэукъоныгъэ зэрашIыгъэм­кIэ протоколхэр зэхагъэуцох, уголовнэ Iофхэр къызэIуахых, чIыфэ зытелъхэм ямылъку арест тыралъхьэ, IофшIэпIэ чIыпIэ зимыIэхэр цIыфхэм IофшIапIэ языгъэгъотырэ гупчэм иучет хагъэуцох. Мы унашъохэм зэкIэми пшъэрылъэу яIэр зы — сабыйхэм къатефэрэ ахъщэр игъом ыкIи бырсыр къыпымыкIэу ны-тыхэм къатыныр ары.\nХьыкум приставхэмрэ гъогурыкIоныр щы­нэгъончъэнымкIэ Къэралыгъо автоинспекцием икъулыкъушIэхэмрэ зэхащэгъэ пэшIорыгъэшъ Iофтхьабзэр зыфэгъэхьыгъа­гъэр тазырхэм, хэбзэIахьхэм, нэмыкI тынхэм алъэныкъокIэ чIыфэ зытелъхэр къыхэгъэщыгъэнхэр ыкIи ахэр гъэпщынэгъэнхэр ары.\nIофтхьабзэр окIофэ водитель 11-мэ яавтотранспортхэм арест атыралъхьагъ. Мыхэм зэкIэмкIи чIыфэу ателъыр сомэ миллиони 2-м ехъу. Хэбзэгъэуцугъэм къыгъэнэфэрэ пшъэрылъхэр тапэкIи замыгъэцакIэкIэ ахэм ямашинэхэр ащэщтых, акIэкIырэ ахъщэр чIыфэм ипщыныжьын пэIуагъэхьащт.\nЧIыфэ шъутелъымэ зэжъугъэшIэным пае хьыкум приставхэм я Федеральнэ къулыкъу АдыгеимкIэ и ГъэIорышIапIэ исайтэу «r01.fssp.gov.ru» зыфиIорэм шъуихьанышъ, ащ амалэу къытыхэрэр къызфэжъугъэ­федэнхэ шъулъэкIыщт.\nХьыкум приставхэм я Федеральнэ къу­лыкъу АдыгеимкIэ и ГъэIорышIапIэ ипресс-къулыкъу.\nПредыдущая Мэхьанэшхо зиIэ Iофтхьабз\nСледущая БэгъашIэ, насыпышIо охъу!